Liikkeen omistajan mukaan menetetyn omaisuuden arvo on satoja tuhansia euroja.

Helsingin poliisi tutkii varhain keskiviikkona tapahtunutta murtoa kelloliikkeeseen.

Kasarmikatu 28:ssa sijaitsevan Luxury Watch -liikkeen hälyttimet reagoivat kutsumattomaan vierailuun aamuyöllä kolmen aikoihin.

Liike on tänään suljettu.

– Yritämme parhaillaan selvittää, mitä kaikkea on viety, liikkeen työntekijä kertoo. Hän arvioi murrossa menetetyn omaisuuden arvoksi ”satoja tuhansia euroja”.

– Hyllyt ovat tyhjiä ja mietitään, mitä niillä oli.

Poliisi kävi jo paikalla.

– Tutkimme sitä törkeänä varkautena. Kyseessä on huomattava omaisuusvahinko, kertoo tutkinnanjohtaja, rikoskomisario Outi Petersohn-Järvinen.

– Olemme panneet ratsuväen liikkeelle ja katsotaan, mitä jää käteen, Petersohn-Järvinen kiteyttää tutkinnan vaiheen.

Valvontakameratallenteelta selviää, että epäiltyjä tekijöitä on kaksi. Henkilöllisyydet eivät ole poliisin tiedossa.

­

Poliisi pyytää havaintoja ja vihjeitä sähköpostitse osoitteeseen omaisuusrikoksetRPO.helsinki@poliisi.fi tai virka-aikana numeroon 0295 475 479.

Luxury Watch myy käytettyjä arvokelloja, joiden korkeimmat yksilöhinnat se on määritellyt kymmeniksi tuhansiksi euroksi.

Tuoreessa verkkohinnastossa kalleimmat ovat 35 900 euron hintainen Breguet Royale Marine Alarm, 26 900 euron Panerai Luminor Submersible Bronzo 1959 ja Breitling Emergency Gold, josta pyydetään 24 900 euroa.

Keskihintainen kello on esimerkiksi Daniel Roth Academic Ellipsocurvex Chronomax Masters Chronograph, josta pyydetään 12 900 euroa. Halvimmatkin mallit maksavat tuhansia euroja, poikkeuksina kuitenkin muutama 500 euron kello.

Liike on toiminut Kasarmikadulla muutaman vuoden ajan. Murtovarkaita kävi henkilökunnan mukaan myös viime syksynä, mutta saalis jäi silloin paljon pienemmäksi. Tekijöitä ei saatu kiinni.

Liikkeen puhelinliittymä kuuluu Kaartin Kello Oy:lle.

Luxury Watch määrittelee verkkosivuillaan liikeideansa näin:

”Arvokello on aina sijoitus, ja säilyttää hyvin arvonsa. Missiomme on vastata kasvavaan käytettyjen kellojen kysyntään luotettavasti ja ammattitaitoisesti. Meiltä löydät kattavan valikoiman jokaiseen makuun. Yhteistyökumppaneina käytämme alan parhaimpia kelloseppiä taataksemme nimemme mukaisen luksusluokkaisen asiakaskokemuksen. Joustavan palvelumme esimerkkeinä voimme tarjota kelloille rahoituksen tai kotiin toimituksen. Uudistamme varastoa nopealla tahdilla joten tervetuloa ostamaan, vaihtamaan tai myymään kellosi meille.”

Luxury Watch harjoittaa myös rahoitustoimintaa.

Uutista korjattu 9.5. kello 11.50. Kelloliike sijaitsee Kasarmikadulla, ei Kasarminkadulla.